সেদিন ফোনে অনেক আলাপ হলো চৈতির সঙ্গে। বুকের ভেতরে অনেকদিন পর টনটনে একটা ব্যথা অনুভব করলাম। মনে হলো আমারই লেখা চিত্রকল্পে আরেক পুরুষকে নিয়ে সংসার করছে চৈতি। কী অবিশ্বাস্য প্রতারণা। চৈতির ফোনের উদ্দেশ্য ছিল, একটা অনুষ্ঠানে আমাকে গেস্ট করা। হসপিটালের ফান্ড কালেকশনের অনুষ্ঠান। এই হসপিটালটি করার জন্য সে আমার সার্বিক সহযোগিতা চাইল। মনে মনে বললাম, চাইবার কি আছে, আদেশ করুন মহারানি। দেখুন আপনার জন্য আমি কি করতে পারি।